23 kinders onder seil op bakkie gevindVan die kinders op die agterkant van die bakkie: Foto: Verskaf Beamptes van die Gautengse verkeerspolisie het Donderdag tydens ŉ spesiale operasie om Vrouemaand te vier, tot die redding gekom van 23 buitelandse kinders wat agter op ŉ bakkie vervoer is. Busaphi Nxumalo, woordvoerder van die Gautengse verkeerspolisie, het aan Maroela Media gesê die bakkie, vermoedelik van Zimbabwe afkomstig, is omstreeks 10:20 op die R21-snelweg naby die Nellmapius-afrit in Centurion van die pad af getrek. “Die 23 kinders, onder wie ŉ baba, was onder ŉ geel seil toegegooi. Beamptes van die departement van binnelandse sake en maatskaplike ontwikkeling is na die toneel ontbied om na die welstand van die kinders om te sien,” het sy gesê. Die bestuurder en ŉ manlike passasier is in hegtenis geneem op aanklag van mensehandel. Niemand op die bakkie het identiteitsdokumente aan hulle gehad nie. Die mans se ouderdom is nie dadelik bekend nie. Ondersoek word ingestel om te bepaal hoe die bakkie met die kinders die land ingekom het en waarheen hulle op pad was.